**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 04.11. - 08.11.2024 г.**

**4 НОЕМВРИ 2024 г.**

**Наказателно дело от общ характер №726/2024 година – 9:30 часа**

На 04.11.2024 година, състав на Плевенски окръжен съд ще разгледа наказателно дело №726/2024 година, образувано на основание обвинителен акт на Окръжна прокуратура Плевен, срещу **П.М.Л.**, роден 1957 година, обвинен в това, че

В периода от 12.02. до 14.02.2023 година, в три населени места - град Левски, село Обнова и град Плевен, използвал чужда банкова карта и извършил тегления на суми, на обща стойност 800 лева.

Обвиняемият бил назначен за личен асистент на пострадалото лице. Като такъв, той имал достъп до банковата карта и до пина към нея, на мъжа, за който се грижел. Тъй като бил задлъжнял и имал нужда от пари, взел тайно картата и я дал на трето лице, за да направи тегленията извън населеното място, в което пребивавали - град Летница, като казал, че банковата карта е лично негова.

По този начин, умишлено, при посредствено извършителство от страна на свидетелката извършила тегленията, която не знаела чия всъщност е картата, подсъдимият П.М.Л. извършил престъплението, за което е привлечен на съд.

Обвинителният акт е постъпил в Окръжен съд - Плевен на 02.10.2024 година и е образувано дело, което е насрочено за първото по делото разпоредително заседание за 04.11.2024 година.

**Наказателно дело от общ характер №492/2022 година – 9:30 часа**

На 04.11.2024 година, състав на Плевенски окръжен съд ще разгледа наказателно дело №492/2022 година, образувано на основание обвинителен акт на Окръжна прокуратура Плевен, срещу петима обвиняеми от село Върбица и от село Бръшляница, многократно осъждани за престъпления от общ характер.

Обвиненията им са за извършване на грабежи в различни села в област Плевен, като влизали в домовете на възрастни хора. Те предварително проучвали и наблюдавали жилището, което са набелязали, както и навиците на живеещите в него хора. При извършване на грабежите носели маски на лицата и употребявали сила и сплашване. Отнетите чужди движими вещи от извършените престъпления са на стойност близо 14 000 лева.

**5 НОЕМВРИ 2024 г.**

**Наказателно дело от общ характер №580/2024 година – 10:00 часа**

На 05.11. и на 06.11.2024 година, в два последователни дни, е насрочено за разглеждане от състав на Плевенски окръжен съд, наказателно дело №580/2024 година, образувано на основание обвинителен акт на Окръжна прокуратура Плевен, срещу **Ц.М.Т.** от град Плевен, инспектор към Районна служба „Пожарна безопасност и защита на населението“ град Плевен, обвинен в това, че

През ноември 2020 година поискал дар в качеството си на длъжностно лице, за да не извърши действие по служба. Задълженията му са били свързани с контрол на спазване правилата и нормите за пожарна безопасност при строителство на жилищна сграда в град Плевен.

Разпоредителното заседание по делото е проведено на 27.09.2024 година и делото е отложено за разглеждане по общия ред с призоваване на всички свидетели и вещи лица от списъка към обвинителния акт. Делото е насрочено за разглеждане в два последователни дни, като в първия ден е предвидено да се разпитат свидетелите, а във втория ден вещите лица, които са изготвили заключения по назначени експертизи.

**7 НОЕМВРИ 2024 г.**

**Наказателно дело от общ характер №454/2024 година – 10:00 часа**

На 07.11. и на 08.11.2024 година, в два последователни дни, е насрочено за разглеждане наказателно дело №454/2024 година, образувано срещу **Г.В.Т.**, от град Тръстеник, обвинен в това, че

На 20.07.2023 година, на пътя Плевен-Ловеч, близо до разклона за село Ралево, при управление на лек автомобил „Мерцедес“, нарушил правилата за движение по пътищата и умишлено причинил смъртта на три лица: Цветомир Д.Л., Стела Б.И. и Найден И.Т.

Обвиняемият не е правоспособен водач, но въпреки това системно е управлявал моторни превозни средства както в България, така и в Германия, където преимуществено пребивава. Вечерта преди инцидента е консумирал алкохол и е управлявал автомобила с концентрация на алкохол в кръвта 1,16, със скорост надвишаваща позволената за този пътен участък.

При движение на прав участък управляваният от Г.Т. автомобил променил праволинейното си движение и навлязъл в лентата за насрещно движение, където по това време се движел мотоциклет управляван от пострадалия Цветомир, с пътник пострадалата Стела. Въпреки, че водачът на мотоциклета предприел спиране, двете МПС-та се сблъскали. В резултат на удара починали лицата возещи се на мотора, както и пътника в лекия автомобил управляван от обвиняемия.

Обвиняемото лице е с мярка за неотклонение „Задържане под стража“. Той е многократно осъждан за извършвани престъпления от общ характер.

Разпоредителното заседание по делото е проведено на 03.10.2024 година и е отложено за разглеждане по общия ред, за две последователни дати, с оглед големия брой свидетели и вещи лица, които трябва да бъдат разпитани по делото.

**Връзки с обществеността 4 ноември 2024 г.**

**e-mail:** **os\_press@abv.bg**